《寄晁以道》
宋代·刘跂

江东野老羹莼丝，弗羡肉山酒为池。啖我故人吏未归，脚靴手板方苦饥。

岂无盘飧置璧圭，我乏是物君非宜。近闻示病作居士，不似齐州称主司。

岁恶无乃馋所为，自是不当食肉糜。书来中有七字诗，问讯劳苦开人眉。

墨丸不减官隃麋，著书寂寞来孔时。我曹老矣善自持，莫拟狂瘦胜痴肥。

他乡异县久别离，明月千里长相思。

作者简介：永静军东光人，字斯立，号学易先生。刘挚子。神宗元丰二年进士。官朝奉郎，哲宗绍圣间从父于新州谪所。徽宗立，诏返挚家属，跂诉文及甫之诬，及甫被贬。后遭党祸，编管寿春，为官拓落，政和末以寿终。有《学易集》。